Kommissie beslis oor Tumi se uitlatingsMartin Bester en Tumi Morake is die aanbieders van Jacaranda FM se ontbytprogram. Foto: Facebook Die Uitsaaiklagtekommissie het uitspraak gelewer oor die talle klagtes wat hy ontvang het rakende omstrede uitsprake oor apartheid wat Tumi Morake, mede-aanbieder van die ontbytprogram op JacarandaFM, in September gemaak het. Die uitspraak kom nadat ŉ verhoor op 18 Oktober gehou is waartydens die klaers en JacarandaFM die geleentheid gekry het om hul saak te stel. Die kommissie het 55 klagtes ontvang in verband met die uitlatings wat op 12 September gemaak is. Sunette Lötter, ondervoorsitter van die kommissie, het die klagtes van die hand gewys. Die klaers het onder meer aangevoer dat Morake se uitlatings rassisties was en op haatspraak en aanhitsing om leed te veroorsaak neergekom het. Daar is aangevoer Morake het wit Afrikaners diewe en boelies genoem en dat sy vir vergelding gevra het. “Hoewel dit duidelik is dat sy [Morake] dink die afwesigheid van vergelding is onregverdig, regverdig dit nie ŉ afleiding dat geweld gemagtig of bevorder word nie. Geen aksie word genoem nie en niemand word aangemoedig om aksie te neem of met vergelding te begin nie.” Lötter het gevolglik bevind Morake se uitlatings het nie die klousules van die uitsaaikode wat haatspraak en die aanhitsing om leed te veroorsaak verbied, oortree nie. Volgens Lötter het die klaers net uitgevaar teen Morake se uitlatings, maar is die gesprek tot ŉ sekere mate deur Martin Bester, haar mede-aanbieder, gevorm. “Albei aanbieders het op dun ys geloop. Ontbytprogramme moet rekening hou met die moontlike gevolge wanneer sensitiewe sake geopper word.” ŉ Storm het om Morake en Bester se koppe losgebars nadat Morake tydens ŉ ontbytprogram wit mense met boelies op die speelterrein vergelyk het. Morake het in reaksie op die kritiek teen haar uitsprake gesê sy staan by haar uitsprake en vra nie daarvoor om verskoning nie. JacarandaFM het ook later in ŉ verklaring op sy webwerf gesê hy het Morake se uitlatings in die lig van sy “redaksionele riglyne, die riglyne van die Uitsaaiklagtekommissie en sy maatskappywaardes” beskou en bevind dat die uitlatings geen beleidstellings oortree het nie.